Tablet
Tabletni računar ili tablet je prenosni računar sa displejem, baterijom i računarskim sklopovima i periferijom u jednom sklopu. Tableti su najčešće opremljeni brojnim senzorima, kamerama, mikrofonima, akcelerometrima i ekranima osjetljivim na dodir, tako da nema klasičnu tastaturu. Naredbe mu se uglavnom daju putem posebne olovke ili jednostavno dodirom prsta. Tableti mogu imati nekoliko fizičkih prekidača i dugmadi npr. za kontrolu osnovnih funkcija paljenja, gašenja, regulaciju glasnoće zvuka te komunikacijske portove i utore za dodatnu vanjsku memoriju. Umjesto tastature, za unos teksta koristi se virtuelna tastatura na ekranu. Tableti su većinom veći od smartphona (pametnih telefona) ili PDA, obično veličine od 7 do 10 inča po dijagonali. Iako je koncept ovih računara zamišljen sredinom 20. vijeka, svoju ekspanziju počeli su krajem 2000tih i početkom 2010tih godina. Po podacima iz marta 2012. godine, oko 31% američkih korisnika interneta pristupali su na internet preko ovih uređaja.